De forente arabiske emiraters forsvar
Store norske leksikon,Samfunn,Forsvar og sikkerhet,Forsvar i verden
De forente arabiske emirater (FAE) har siden selvstendigheten i 1971 investert i et av verdens mest moderne militære forsvar. Landet har engasjert seg i en rekke konflikter, dels ved å sende fredsstyrker, dels kampstyrker i krigsdeltakelse.
Selektiv verneplikt på 24 måneder for menn ble innført i 2014, mens ni måneders førstegangstjeneste for kvinner er frivillig.Føderasjonens felles forsvar ble etablert i 1976, men noen av emiratene har fremdeles egne styrker, i størst grad Dubai. De samlede styrketall for De forente arabiske emirater er 63 000 aktivt personell. Flere land har militære styrker stasjonert i De forente arabiske emirater. Selv har Emiratene bygd opp sine styrker blant annet med leiesoldater, særlig fra land i Sør-Amerika. Blant annet er soldater fra Colombia satt inn for De forente arabiske emirater i krigen i Jemen.Forsvarsgrenene har en felles flystyrke bestående av 23 lette angrepsfly, seks rekognoseringsfly, 15 lette transportfly og 145 helikoptre, hvorav 28 kamphelikoptre av typen Apache. Hæren Hæren har en personellstyrke på 44 000 aktivt personell. Materiell inkluderer 385 stridsvogner (340 Leclerc og 45 AMX-30), 76 lette stridsvogner av typen Scorpion, 73 oppklaringsvogner, 405 stormpanservogner, 928 pansrede personellkjøretøy, 20 panserjagere, og 223 selvdrevet artilleri, hvorav 42 selvdrevet luftvernartilleri. I tillegg har hæren tungt artilleri, ballistiske missiler med kort rekkevidde og konvensjonelle stridshoder, luftvernmissiler med kort rekkevidde, lett luftvernartilleri og middelstunge droner. Flyvåpenet Flyvåpenet har en personellstyrke på 4500 aktivt personell. Materiell omfatter 137 kampfly (78 F-16 og 59 Mirage 2000), to AEW&C-fly, syv rekognoseringsfly, tre tankfly av typen A330 MRTT, 23 transportfly, 79 treningsfly (hvorav 12 Hawk som også kan brukes som lette kampfly), og 25 helikoptre. I tillegg har flyvåpenet tunge droner, kampdroner av typen Predator, og luftvernmissiler med middels rekkevidde. Marinen Marinen har en personellstyrke på 2500 aktivt personell. Flåten omfatter en fregatt, ti korvetter, 32 patruljefartøy, to minesveipere, 29 landgangsfartøy, og tre logistikk- og hjelpefartøy. Presidentgarden Presidentgarden har en personellstyrke på 12 000 aktivt personell. Materiell omfatter 50 stridsvogner av type Leclerc og 290 stormpanservogner. Operasjoner i utlandet De forenste arabiske emirater har deltatt i mange militære operasjoner i utlandet, inklusive frigjøringen av Kuwait (Golfkrigen) i 1991, NATO-operasjonen i Afghanistan (ISAF) og den flernasjonale kampanjen mot Den islamske stat i Irak og Syria (Operation Inherent Resolve). I tillegg deltok landet med kampfly og spesialsoldater under krigen i Libya i 2011, og med bakkestyrker under krigen i Jemen fra 2015.I 2018 deltok De forente arabiske emirater i Operation Restoring Hope, og hadde utplassert 1000 personell og blant annet marinefartøy, helikoptre og droner i Eritrea, 3000 personell og balnt annet stridsvogner og helikoptre i Jemen, og kampfly i Saudi-Arabia. Les mer i Store norske leksikon De forente arabiske emiraters nyere historie De forente arabiske emiraters utenrikspolitikk Krigen i Jemen 2015– Litteratur The International Institute of Strategic Studies (IISS) (2019). The Military Balance 2019, kapittel 7, Middle East and North Africa, sidene 372–375.